Suvestinė redakcija nuo 2000-01-01 iki 2000-11-08

Nutarimas paskelbtas: Žin. 1998, Nr. 103-2838, i. k. 0981100NUTA00001341

LIETUVOS RESPUBLIKOS VYRIAUSYBĖ

N U T A R I M A S

DĖL TARNYBINIŲ LENGVŲJŲ AUTOMOBILIŲ ĮSIGIJIMO, NUOMOS IR NAUDOJIMO BIUDŽETINĖSE ĮSTAIGOSE

1998 m. lapkričio 17 d. Nr. 1341

Vilnius

Siekdama taupiai naudoti biudžeto lėšas, Lietuvos Respublikos Vyriausybė nutaria:

1. Nustatyti, kad:

1.1. ministerijos, Vyriausybės įstaigos, prie ministerijų įsteigtos valstybės valdymo institucijos ir kitos biudžetinės įstaigos (toliau vadinama – biudžetinės įstaigos), vadovaudamosi Lietuvos Respublikos viešojo pirkimo įstatymu, gali naudoti biudžeto lėšas tarnybiniams lengviesiems automobiliams pirkti iš šiam tikslui kasmetinėse išlaidų sąmatose numatytų nepaprastųjų išlaidų. Iš biudžeto lėšų galima įsigyti ne brangesnius kaip 60 tūkst. litų vertės lengvuosius automobilius.

Ši nuostata netaikoma tam tikros paskirties lengviesiems automobiliams su specialia įranga (greitosios pagalbos ar operatyviniais tikslais naudojamiems automobiliams), taip pat Užsienio reikalų ministerijos Valstybinio ir diplomatinio protokolo tarnybos bei diplomatinių atstovybių užsienyje automobiliams;

1.2. lengvuosius automobilius, ne brangesnius kaip 60 tūkst. litų vertės, ir lengvuosius automobilius, nurodytus šio nutarimo 1.1 punkto antrojoje pastraipoje, biudžetinės įstaigos (išskyrus ministerijas ir Lietuvos Respublikos Seimui atskaitingas institucijas) gali įsigyti tik steigėjo leidžiamos, o valstybinės aukštosios mokyklos – tik Lietuvos Respublikos Vyriausybės arba jos įgaliotos institucijos leidžiamos. Brangesnius kaip 60 tūkst. litų vertės lengvuosius automobilius biudžetinės įstaigos (įskaitant ministerijas ir Lietuvos Respublikos Seimui atskaitingas institucijas ir valstybines aukštąsias mokyklas) gali įsigyti Lietuvos Respublikos Vyriausybės leidžiamos;

1.3. biudžetinėse įstaigose gali būti pareigybiniai tarnybiniai ir tarnybiniai lengvieji automobiliai;

Punkto pakeitimai:

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

1.4. biudžetinės įstaigos gali nuolat arba prireikus (vykstantiems į komandiruotes darbuotojams aptarnauti ir kt.) naudoti tarnybinius lengvuosius automobilius pagal nuomos sutartis su įmonėmis, įstaigomis, organizacijomis arba bendrovėmis (toliau vadinama – įmonės), neviršydamos joms nustatytų lėšų tarnybiniam transportui (lengviesiems automobiliams) išlaikyti;

1.5. pareigybiniais tarnybiniais lengvaisiais automobiliais turi teisę naudotis:

1.5.1. su vairuotojais – tik Vyriausybės nariai, Vyriausybės kancleris, Vyriausybės sekretorius, Vyriausybės įstaigų vadovai ir apskričių viršininkai;

Punkto pakeitimai:

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

1.5.2. be vairuotojų – viceministrai ir ministerijų sekretoriai, jeigu jie nesinaudoja bendru tarnybiniu įstaigos transportu;

1.6. ministerijos, Ministro Pirmininko aparatas, taip pat kitos biudžetinės įstaigos gali turėti po vieną tarnybinio lengvojo automobilio vairuotoją. Jeigu biudžetinėje įstaigoje yra daugiau kaip 100 darbuotojų, vairuotojų skaičius didinamas kiekvienam 100 vadovaujančiųjų darbuotojų, specialistų bei tarnautojų papildomai po vieną vairuotoją. Ši nuostata netaikoma Užsienio reikalų ministerijos Valstybinio ir diplomatinio protokolo tarnybai ir jos skyriams bei diplomatinėms atstovybėms ir misijoms užsienyje, taip pat kontrolės funkcijas atliekančioms įstaigoms, jeigu šios funkcijos nustatytos Lietuvos Respublikos įstatymų ar Lietuvos Respublikos Vyriausybės nutarimų, ir Lietuvos automobilių kelių direkcijai prie Susisiekimo ministerijos. Biudžetinės įstaigos, sudariusios sutartis su transporto įmonėmis, gali naudotis lengvaisiais automobiliais pagal iškvietimus, neviršydamos joms nustatyto lėšų dydžio tarnybiniam transportui (lengviesiems automobiliams) išlaikyti;

1.7. biudžetinėms įstaigoms draudžiama neatlygintinai naudotis joms pavaldžių bei jų reguliavimo sričiai priskirtų įstaigų ar organizacijų tarnybiniais lengvaisiais automobiliais, išskyrus Vidaus reikalų ministeriją ir Krašto apsaugos ministeriją, kurias aptarnauja tam tikslui įsteigti iš biudžeto išlaikomi autoūkiai;

1.8. pareigybiniai tarnybiniai lengvieji automobiliai ir tarnybiniai lengvieji automobiliai turi būti draudžiami transporto priemonių ir civilinės atsakomybės draudimu teisės aktų nustatyta tvarka.

2. Patvirtinti biudžetinėms įstaigoms (išskyrus Krašto apsaugos ministeriją ir Vidaus reikalų ministeriją) šį išlaidų dydį tarnybiniams lengviesiems automobiliams išlaikyti arba jiems nuomoti (paprastųjų išlaidų, tvirtinamų biudžetinių įstaigų kasmetinėse išlaidų sąmatose, procentais):

Lietuvos Respublikos Vyriausybės kanceliarijai, Vyriausybės atstovo institucijai, Žemės ūkio ministerijai, Valstybinei geodezijos ir kartografijos tarnybai prie Lietuvos Respublikos Vyriausybės – iki 4;

Kultūros ministerijai, Sveikatos apsaugos ministerijai, Švietimo ir mokslo ministerijai, Valdymo reformų ir savivaldybių reikalų ministerijai – iki 3;

Aplinkos ministerijai, Finansų ministerijai, Socialinės apsaugos ir darbo ministerijai, Susisiekimo ministerijai, Teisingumo ministerijai, Ūkio ministerijai, Užsienio reikalų ministerijai – iki 2;

Vyriausybės įstaigoms – iki 1,5.

Į nurodytąsias išlaidas neįskaitoma vairuotojų darbo užmokestis ir Vyriausybės narių, Vyriausybės įstaigų vadovų bei apskričių viršininkų pareigybinių tarnybinių lengvųjų automobilių išlaikymo išlaidos.

Punkto pakeitimai:

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

Nr. 1168, 1999-10-22, Žin., 1999, Nr. 90-2653 (1999-10-27), i. k. 0991100NUTA00001168

3. Nustatyti, kad kitoms biudžetinėms įstaigoms lėšų, skiriamų tarnybiniams lengviesiems automobiliams išlaikyti arba jiems nuomoti, dydį tvirtina:

3.1. ministerijos – prie ministerijų įsteigtiems departamentams, tarnyboms ar inspekcijoms, taip pat kitoms jų įsteigtoms ar jiems priskirtoms įstaigoms (kontroliuojančioms įstaigoms, turinčioms nesavarankiškų teritorinių padalinių Lietuvos teritorijoje, – iki 4 procentų, kitoms kontroliuojančioms įstaigoms – iki 3 procentų, kitoms biudžetinėms įstaigoms – iki 1,5 procento paprastųjų išlaidų), išskyrus Aplinkos ministerijos Valstybinę aplinkos apsaugos inspekciją, Valstybinę teritorijų planavimo ir statybos inspekciją, Hidrografinio tinklo tarnybą ir regionų aplinkos apsaugos departamentus, Lietuvos kariuomenę, departamentus ir tarnybas prie Krašto apsaugos ministerijos ir Vidaus reikalų ministerijos, Lietuvos automobilių kelių direkciją prie Susisiekimo ministerijos, Žemėtvarkos ir teisės departamentą prie Žemės ūkio ministerijos, diplomatines atstovybes ir misijas užsienyje (joms išlaidų limitus tvirtina atitinkamai Aplinkos ministerija, Krašto apsaugos ministerija, Vidaus reikalų ministerija, Susisiekimo ministerija, Žemės ūkio ministerija ir Užsienio reikalų ministerija, atsižvelgdamos į jų darbo specifiką);

Punkto pakeitimai:

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

Nr. 606, 1999-05-19, Žin., 1999, Nr. 44-1415 (1999-05-21), i. k. 0991100NUTA00000606

3.2. Teisingumo ministerija – Lietuvos apeliaciniam teismui, apygardų ir apylinkių teismams (priklausomai nuo jų geografinės padėties – iki 4 procentų paprastųjų išlaidų);

3.3. Valdymo reformų ir savivaldybių reikalų ministerija – apskričių viršininkų administracijoms (priklausomai nuo jų geografinės padėties) – iki 3,5 procento paprastųjų išlaidų;

Punkto pakeitimai:

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

Nr. 1168, 1999-10-22, Žin., 1999, Nr. 90-2653 (1999-10-27), i. k. 0991100NUTA00001168

3.4. apskričių viršininkų administracijos – pavaldžioms biudžetinėms įstaigoms (iki 1,5 procento paprastųjų išlaidų).

4. Įpareigoti biudžetinių įstaigų vadovus patvirtinti savo įstaigos tarnybinių lengvųjų automobilių naudojimo taisykles ir paskirti darbuotoją tarnybinių lengvųjų automobilių naudojimui kontroliuoti.

5. Nustatyti, kad:

5.1. biudžetinių įstaigų vadovai yra asmeniškai atsakingi už lėšų, skirtų pareigybiniams tarnybiniams ir tarnybiniams lengviesiems automobiliams išlaikyti, racionalų panaudojimą ir turi užtikrinti, kad šie automobiliai būtų tinkamai laikomi, saugomi, naudojami tik tarnybiniams įstaigų uždaviniams bei funkcijoms vykdyti;

5.2. šis nutarimas netaikomas Lietuvos Respublikos prezidentūrai, Lietuvos Respublikos Seimui, Lietuvos Respublikos Konstituciniam Teismui, Lietuvos Aukščiausiajam Teismui, Generalinei prokuratūrai ir Valstybės saugumo departamentui, taip pat netaikomas tam tikros paskirties lengviesiems automobiliams su specialia įranga (greitosios pagalbos ar operatyviniais tikslais naudojamiems automobiliams).

6. Pasiūlyti Lietuvos Respublikos Seimui tvirtinant valstybės biudžetą nustatyti šiuos išlaidų dydžius tarnybiniams lengviesiems automobiliams išlaikyti arba jiems nuomoti (procentais nuo paprastųjų išlaidų, tvirtinamų įstaigų kasmetinėse išlaidų sąmatose):

6.1. Lietuvos Respublikos Seimui atskaitingoms institucijoms – iki 4 procentų;

6.2. valstybinėms aukštosioms mokykloms – iki 1 procento.

7. Pasiūlyti savivaldybių taryboms nustatyti iš savivaldybių biudžetų išlaikomoms įstaigoms išlaidų dydį tarnybiniams lengviesiems automobiliams išlaikyti arba nuomoti – iki 1,5 procento paprastųjų išlaidų, tvirtinamų šių įstaigų kasmetinėse išlaidų sąmatose.

8. Pripažinti netekusiais galios:

8.1. Lietuvos Respublikos Vyriausybės 1995 m. kovo 13 d. nutarimą Nr. 364 „Dėl automobilių įsigijimo tvarkos biudžetinėse įstaigose ir organizacijose“ (Žin., 1995, Nr. 24-552);

8.2. Lietuvos Respublikos Vyriausybės 1995 m. balandžio 27 d. nutarimą Nr. 601 „Dėl Lietuvos Respublikos Vyriausybės 1995 m. kovo 13 d. nutarimo Nr. 364 „Dėl automobilių įsigijimo tvarkos biudžetinėse įstaigose ir organizacijose“ dalinio pakeitimo“ (Žin., 1995, Nr. 36-902).

9. Šis nutarimas taikomas nuo 1999 m. sausio 1 dienos.

MINISTRAS PIRMININKAS	GEDIMINAS VAGNORIUS

FINANSŲ MINISTRAS	ALGIRDAS ŠEMETA

Pakeitimai:

1.

Lietuvos Respublikos Vyriausybė, Nutarimas

Nr. 380, 1999-04-07, Žin., 1999, Nr. 33-963 (1999-04-14), i. k. 0991100NUTA00000380

Dėl Lietuvos Respublikos Vyriausybės 1998 m. lapkričio 17 d. nutarimo Nr. 1341 "Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose" dalinio pakeitimo

2.

Lietuvos Respublikos Vyriausybė, Nutarimas

Nr. 606, 1999-05-19, Žin., 1999, Nr. 44-1415 (1999-05-21), i. k. 0991100NUTA00000606

Dėl Lietuvos Respublikos Vyriausybės 1998 m. lapkričio 17 d. nutarimo Nr. 1341 "Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose" dalinio pakeitimo

3.

Lietuvos Respublikos Vyriausybė, Nutarimas

Nr. 1168, 1999-10-22, Žin., 1999, Nr. 90-2653 (1999-10-27), i. k. 0991100NUTA00001168

Dėl Lietuvos Respublikos Vyriausybės 1998 m. lapkričio 17 d. nutarimo Nr. 1341 "Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose" dalinio pakeitimo